b'\n_START_ARTICLE_\nEyka Farhana\n_START_SECTION_\nKehidupan peribadi\n_START_PARAGRAPH_\nBeliau dilahirkan sebagai Wan Atiqa Farhana binti Wan Sarmizi pada 3 Februari 1995 di Ampang, Selangor dan dibesarkan di Kuala Lumpur. Beliau merupakan anak kedua daripada empat beradik dan berpendidikan Sijil Pelajaran Malaysia (SPM)._NEWLINE_Kakak sulungnya, Wan Anis Farhana yang berstatus Orang Kurang Upaya (OKU), meninggal dunia pada 23 Ogos 2017 pada usia 24 tahun. Selain itu, beliau menjadikan pelakon Fazura sebagai idolanya dalam bidang lakonan._NEWLINE_Eyka dikejarkan ke hospital pada 15 Mei 2019, dipercayai mengalami kesakitan di bahagian perut. Beliau menerima rawatan di sebuah hospital swasta dan baru saja selesai melakukan ujian ultra bunyi. Eyka membuat keputusan untuk menangguhkan pembedahan yang sepatutnya dilakukan bagi mengubati masalah kesihatan dihadapi di bahagian perut. Ia dilakukan atas kebenaran pihak doktor bagi membolehkan beliau menghabiskan penggambaran drama Cinta Itu Fairytale.\n_START_SECTION_\nKerjaya\n_START_PARAGRAPH_\nPada usia 16 tahun, beliau mula menerjah ke bidang lakonan pada 2011 dengan hasrat untuk membantu keluarganya. Bakat beliau mula dikesan sebaik saja melakonkan watak tambahan dalam drama TV3, Gemilang. Eyka membintangi drama Juvana yang juga bersiaran di TV3, beliau memegang watak sebagai Nadia, seorang pembantu kantin di Sekolah Juvana Wira Bakti. Beliau juga terkenal dengan watak sebagai Ema dalam siri drama Ema Emyliana, selain itu beliau turut berbakat dalam pengacaraan apabila mengacarakan rancangan travelog Pada Suatu Ketika di TV1. Biarpun seringkali dikecam kerana berpenampilan yang terlalu seksi, namun itu tidak menghalang Eyka untuk terus berjaya dalam bidang lakonan._NEWLINE_Kerjaya muzik Eyka bermula dengan pelancaran single promosi pertama beliau, "Laki-Laki" dikeluarkan pada 28 Jun 2019.\n_START_SECTION_\nPeranan lain\n_START_PARAGRAPH_\nPada Jun 2017, Eyka bersama Aiman Hakim Ridza, Maria Farida, dan Anne Abdullah dilantik sebagai Duta Habib Jewel Syawal. Beliau bertanggungjawab untuk mempromosikan koleksi barang kemas Habib sempena Hari Raya Aidilfitri.\n_START_SECTION_\nKontroversi\n_START_PARAGRAPH_\nPada September 2017, satu penyebaran rakaman video lucah yang mengaitkan beliau menjadi tular di media sosial. Rakaman video tersebut mendapat lebih daripada 11 ribu tontonan di YouTube, Eyka membuat laporan polis berhubung kes itu._NEWLINE_Beliau sekali lagi menjadi subjek kemarahan umum apabila gambarnya bercumbu dengan pelakon Janna Nick menerima kecaman warganet yang menyifatkan mereka seolah-olah mempromosikan LGBT.'